**EGT historielag på Lakkegata skole 16/9 2025**

***Teksten er ment å følge en power point presentasjon.***

**En skoles 125 års historie er jo nesten uoverkommelig på 20/25 min. Jeg har brukt hovedsakelig kilder fra nettsidene til Nasjonalbiblioteket, spesielt fra jubileumsutgavene 50 år og 75 år.**

**Så fikk jeg tilfeldigvis vite for noen dager siden at det også er laget et hefte e.l. til 100 års jubileet. Derfor mangler vi i denne fortellingen en del fra de siste 50 årene dessverre.**

**MEN visste dere at det har vært enda en Lakkegata skole - minst?**

**Allerede i 1739, da skoleloven kom, refereres det til skoler på Grønland og Sagene. Vi kan dokumentere at i 1809 kjøpte Aker kommune en 1-etasjes bygning i Smalgangen som blir kalt både Grønland og Lakkegaden skole.**

Det står at læreren ved «Lakkegaden skole var klokker, og hadde i årslønn 40 spesidaler og to favner ved.» Ved åpningen i 1809 var lokalene i brukbar stand, men 30 år senere omtales de slik: *“...men gaarden er saa forfalden, at det baade for lærere og børn til enhver tid maa anses farlig for sundhed og liv at benytte dette skoleværelse, og i den kolde aarstid er det fast ubrukelig.”*

På midten av 1800-tallet hadde Christiania flere alvorlige utbrudd av kolera. Det første i 1833. Vår Frelsers gravlund (nedenfor Gamle Aker kirke) ble raskt fylt opp og man trengte mer plass. Ankerløkken ble først valgt og så Tøyen kirkegård. Tøyen lå i Aker og man ville ikke at likene skulle fraktes gjennom byen. Men begge steder egnet seg dårlig. Ankerløkken pga leirholdig jord og Tøyen pga Tøyenbekken. Likene råtnet ikke så raskt som de skulle. Alt ble flyttet over til Sofienberg gravlund. Tøyen gravlund ble lagt ned i 1880, men en del graver ble først overført til Sofienberg da skolen ble påbegynt i 1890-årene.

Den gamle skolen skal for en periode ha holdt til i Lakkegata 20. Hjørnet av Hausmannsgata. Bygget sto til 1954. Da den nye Grønland skole sto ferdig i all sin prakt i 1867/68 ble skolen nedlagt og elevene flyttet over til Grønland.

**Kjendiser med ref til Lakkegata**

* Hans Nilsen Hauge holdt møter og ble også arrestert her i 1789.
* Henrik Wergeland bodde på hybel som student I 1820 årene.
* «Appelsin-Herman» - bodde i Lakkegata. Herman Hansen (1819-1892). (Faren døde i koleraepidemien). Original som ble rik på diamanter i Russland og donerte penger til sin søster Martine som fikk etablert «Martine Hansens hospital» i Bærum.
* Dan Børge Akerø, f. 1951. Gikk 1. og 2. klasse, men husker ikke noe.

**Behov for ny skole**
Fra 1890-årene og utover flyttet svært mange inn til Kristiania, med påfølgende høy byggeaktivitet. Så også i området rundt Tøyen. Løkkene på begge sider av Trondheimsveien ble bebygd. Snart var skolene i området overfylt. Formannskapet besluttet å bygge en ny skole. Tomten som tidligere var Tøien kirkegaard, ble kjøpt. Oppnevnt arkitekt var Henrik Nissen, og fullt ferdig kom skolen på 425.277 kroner og 5 øre.

**Skolen åpnes**
Etter planen skulle skolen stå ferdig i 1899, men det oppsto forsinkelser. De første elevene ble skrevet inn 1. april 1900, men måtte gå i andre lokaler fram til 1902. Bl.a. i Jens Bjelkes gate 13. Selve innvielsesseremonien ble holdt høsten 1903.

Ved byggingen ble det installert ni gassbluss til belysning i hvert klasserom. Blussene ble skiftet ut først da det ble installert elektrisk anlegg i 1922. Oljefyring ble installert i 1930.

Elevtallet nådde sin topp i 1913 med 1851 elever. Undervisningen gikk i to skift mellom kl. 8 og kl. 18.

Blant de tidlige lærerne var Anna Sæthne. Hun ble senere overlærer på Sagene skole og en av pionerne for utviklingen av den norske skolen og en av Norges fremste pedagoger. Oldemor til Janne Wilberg, Oslos forrige byantikvar.

Og slik ble skolen og det flotte kvartalet. (Viser bilder).

**Overlærere**

I 1902 ble overlærer Thor Petersen ansatt. Han ble der i 25 år. Deretter Lauritz Holsvik og så Else Skjærstad som var der under krigen. Hun og vaktmesteren hold «fortet», dvs lærerboligen, gjennom hele krigen og reddet unna diverse skolesaker, bl.a. skolekjøkkenet og annet skole-utstyre.

Det må ha vært usedvanlig «stabile» forhold på skolen for det var bare 4 overlærere over en periode fra 1902-1975, dvs 73 år.

Vaktmesterne var også trofaste. Det var bare 3 ulike fra perioden 1900 til 1975. Waldemar Andersen, Skau og Skau – far og sønn.

Ungene må jo også ha vært rimelig greie selv om man fra starten i mange år hadde korporlig straff. Gjerne for skulking og smånasking. Alt er skrevet ned og en fikk ris (NB - ikke spanskrør) for *«hurtig kjørsel og rå behandling av heste»!*

Fra 1950-tallet kunne skolen i tillegg til de faste fagene skilte med fritidstilbud til ungene bl.a. dramatisering, sjakk, keramikk, blokkføytespill, fotokurs, orienteringsløp, jentekor, sløydkurs for jenter, skolepatrulje og ikke minst skolehagen – som for øvrig etter en omvandrende tilværelse endte i Brobekkveien på Økern. Norsk skipsadopsjon, skute M/T Kollgrim.

Man hadde egen tannlege (det ble forbud mot slikkerier på skolen) og lege med ditto tannlegeassistenter og sykepleiersker. Tannlegeordning kom forresten allerede i 1912. Den gang sto det at *«I tillegg kunne Skoletandkliniken tilby å trekke tenner for alle folkeskolens barn.»*

I 1949 ble foreningen «Venner av Lakkegata skole» dannet. Det var foreldre og de sørget for finansiering av bl.a. ny skolefane, keramikkovn, piano og flaggborg. I 1971 gikk skolen over til å danne et Samarbeidsutvalg og et Foreldreråd.

**Lakkegatas skole musikkorps.**

Dette har en også en lang og imponerende historie. Ble startet i 1920 som guttemusikkorps, men det var trolig noe liknende allerede fra 1907. For korpset spilte på den store jubileumsutstillingen på Frogner i 1914.

Primus motor var musikkløytnant og dirigent August Arnesen som også «abeidet» for Hersleb, Tøyen og Møllergata. De ble kalt Arnesens-korpsene. Så vidt jeg har lest spilte de bl.a. på Nesoddbåtene om sommeren i sin tid. Det var for øvrig også han som komponerte «Lakkagata skoles mars». De hadde en mengde konserter og reiste mye bl.a. helt til Bodø før krigen.

Det tok «noen år», men i 1964 fikk også jenter innpass. Og korpset lever i beste velgående den dag i dag og driftes av foreldre.

Men vi må også ha litt med om Slurpen, Sarsgata skole og Forsøksgymnaset.

**Slurpen**

Ble anlagt samtidig med skolen i 1901. Bygget som kommunalt felleskjøkken for skolebespisningen i området. Senere brukt som kulturhus, konsertlokale. Byttet navn i 2018 til Løkkahuset. Suppeutdeling hver mandag. Utlån/leie av rom.

**Sars gate skole - Dusten**
En del av skoleanlegget tilhørte det som da ble kalt "Sarsgaten skole for ånds- og kroppssvake barn". Men [Sarsgaten skole](https://kulturpunkt.org/group/10256/article/6223) var den første hjelpeskolen med egen skolebygning. Den var organisert som en avdeling under Carl Thorvald Lippestads skole på [Ullevålsveien skole](https://kulturpunkt.org/group/10395/article/6171).

I 1903 kom skolekjøkkenundevisningen inn ved særskolene inkl. Sarsgaten ved frk. Helgesen. (Trolig ref Helga Helgesens plass, Grønlandsleiret).

Sarsgaten skiftet senere navn til Tøyenhagen skole. I 1976 ble skolen lagt ned og lokalene overtatt av [Forsøksgymnaset i Oslo](https://kulturpunkt.org/group/10243/article/10522).

**Forsøksgymnaset**

Dette eksisterte fra 1967 til 2004. Etablert av 3 gymnasiaster som et alternativ til den ordinære videregående skolen. Åpent skoledemokrati, fritt fremmøte og store faglige valgmuligheter. Hadde ikke eksamensrett og gikk opp som privatister. Startet på Tøyen skole, videre til Hammersborg. Fra 1976 til 1991 holdt de til på Tøyenhagen skole, som utgjorde deler av Lakkegata skole. Ble avviklet i 2004.

Fra 1991 flyttet Forsøksgymnaset til [Linderud videregående skole](https://kulturpunkt.org/group/6526/article/6249) og Lakkegata skole tok over hele skoleanlegget.

Mosse Jørgensen var en drivkraft som leder av Forsøksgymnasiet. Dette markerte hun seg som i over 30 år. I dag har hun fått navnet sitt på plassen utenfor Lakkegata skole, Mosse Jørgensens plass. Hun mottok [Kongens fortjenstmedalje i gull](https://no.wikipedia.org/wiki/Kongens_fortjenstmedalje_i_gull) i 1991, [St. Hallvard-medaljen](https://no.wikipedia.org/wiki/St._Hallvard-medaljen) i 1993 og Ole Brumm-prisen i 1998 for «etter beste evne å ha utvist en brummsk livsholdning i sitt virke».

**LAKKEGATA SKOLE – I DAG**

Det er en stor organisasjon som tar ansvar for de ca 450 elevene på skolen i dag. Fra hjemmesiden har jeg hentet dette. Og den som styrer dette konglomeratet er rektor Thor Marius Falkanger Sundal.

Jeg har sakses noen bilder fra skolens hjemmeside og det er ut til at her er det mange glade unger som trives og får oppleve mye forskjellig.

Jeg skulle gjerne ha fortalt fra skolens historie de siste 50/25 årene også, men jeg håper noen med relasjon til skolen kan ta opp den hansken.

Takk for meg.

Oslo, 14/9 2025

Karin Arnesen, nestleder Enerhaugen, Grønland og Tøyen historielag.